Wapenondersoek hoor Gripens en Hawks oortref alle verwagtingeGripen-vegvliegtuie Die Seriti-kommissie van ondersoek oor beweerde korrupsie na die multi-miljardrandse wapentransaksie in 1999 duur Woensdag voort in Pretoria. Brig.gen. John Bayne, direkteur van gevegsisteme sal verder getuig. Hy het Dinsdag aan die kommissie gesê dat die Gripen- en Hawk-vegvliegtuie wat tydens die transaksie aangeskaf is, alle verwagtinge oortref het. “Die tegnologies gevorderde vliegtuie het die SA Lugmag se opleidings- en nasionale verdedigingsvermoëns ŉ hupstoot gegee,” het hy gesê. Bayne sê die Hawk- en Gripenvegvliegtuie word goed aangewend in Suid-Afrika se sekuriteitsomgewing en -vereistes. “Die Hawk het bewys dat hy oor ŉ kostedoeltreffende, kollaterale operasionele vaardigheid beskik, veral wanneer hy saam met die Gripen verpak word. In vergelyking met die land se vorige vegvliegtuie het die Gripen oor die algemeen ŉ voorsprong weens sy nagvisievermoëns,” het Bayne getuig. Pres. Jacob Zuma het die kommissie in 2011, met regter Willie Seriti as sy voorsitter, aangestel om beweerde korrupsie in die wapentransaksie te ondersoek.